ຕຳຣວດປາບຈະລາຈົນອີຣ່ານ ພະຍາຍາມຂັບໄລ່ ພວກໄວ້ທຸກ ທີ່ສຸສານ ນະຄອນຫລວງ ເຕຫະຣ່ານ
ຂ່າວສຳຄັນອື່ນໆ: ທະຫານໄນຈີເຣັຽ ໂຈມີພວກຫົວຮຸນແຮງ ໃນພາກເໜືອຂອງປະເທດ; ເຮືອຫາປາເກົາຫລີໃຕ້ ຖືກເກົາຫລີເໜືອ ຈັບໄປ; ຈີນ ເປີດເຜີຍລາຍຊື່ຜູ້ຕ້ອງສົງ
ພວກທີ່ເຫັນເຫດການໃນອີຣ່ານກ່າວ ວ່າ ຕຳຣວດປາບຈະລາຈົນ ໄດ້ພະຍາຍາມທີ່ ຈະຂັບໄລ່ ພວກໄວ້ທຸກ ທີ່ໄປໂຮມຊຸມນຸມກັນ ຢູ່ທີ່ສຸສານ ນະຄອນຫຼວງ ເຕຫະຣ່ານເພື່ອ ໄວ້ອາລັຍ ໃຫ້ແກ່ພວກເສັຽຊີວິດ ໃນລະຫວ່າງ ທີ່ເກີດຄວາມວຸ້ນວາຍລຸນຫລັງການເລືອກຕັ້ງ ທີ່ປະທານາທິບໍດີ MAHMOUD AHMADI NEJAD ໄດ້ຮັບໄຊຊະນະເຂົ້າຮັບຕຳແໜ່ງ ຕື່ມອີກສມັຍນຶ່ງ ສອງຜູ້ສະມັກ ປະທານາທິບໍດີ ຫົວປະຕິຮູບທີ່ປາໃຊ ໃນການເລືອກຕັ້ງ ທ່ານ MIR HOSSEIN MOUSAVI ແລະທ່ານ MEHDIKARROUBI ມີກຳນົດ ຈະໄປຮ່ວມ ພິທີໄວ້ອາລັຍ ຊຶ່ງຈັດຂຶ້ນ ທີ່ສຸສານ BESHESHT-EZAHRA ໃນນະຄອນຫລວງເຕຫະ ຣ່ານ ໃນວັນພະຫັດມື້ນີ້ ມານດາຂອງນາງ NEDAAGHA-SOLTAN ທີ່ໄດ້ເສັຽຊີວິດ ໃນລະຫວ່າງ ການປະທ້ວງນັ້ນ ກໍມີກຳນົດທີ່ຈະໄປຍັງສຸສານ ພ້ອມໆກັບ ສອງທ່ານນີ້ ເພື່ອເປັນຂີດໝາຍ ຄົບຮອບ 40 ວັນລຸນຫລັງທີ່ ລູກສາວຂອງນາງ ໄດ້ເສັຽຊີວິດ ນາງ NEDA ໄດ້ກາຍເປັນສັນຍາລັກໃນການເດີນຂະບວນປະທ້ວງ ຂອງພວກປະຕິຮູບຫລັງ ຈາກໄດ້ມີການຖ່າຍທອດຮູບນາງຖືກຍິງຕາຍ ລົງທາງອິນເຕີແນັດ ໃນລະຫວ່າງ ການປະທ້ວງລຸນຫຼັງການເລືອກຕັ້ງ ທີ່ນະຄອນເຕຫະຣ່ານ ທະຫານໃນພາກເໜືອຂອງໄນຈີເຣັຽ ໄດ້ໂຈມຕີ ກຸ່ມມຸສລິມຫົວຮຸນແຮງທີ່ໄດ້ກໍ່ການ ຈະລາຈົນ ຕໍ່ຕ້ານຣັຖບານຂຶ້ນ ມີພວກຫົວຮຸນ ແຮງ BOKO HARAMບໍ່ຕ່ຳກວ່າ 100 ຄົນ ຮວມທັງຮອງຫົວໜ້າກຸ່ ໄດ້ຖືກຂ້າຕາຍ ແລະ ອີກຈຳນວນນຶ່ງໄດ້ພາກັນຫລົບໜີ ໄປຈາກເມືອງ MAIDUGURI ຊຶ່ງເປັນເມືອງເອກ ຂອງເຂດ ບ່ອນທີ່ການສູ້ຣົບສ່ວນໃຫຍ່ ໄດ້ເກີດຂຶ້ນ ທະຫານ ໄດ້ທຳການກວດຄົ້ນ ທຸກໆຫລັງເຮືອນໃນວັນພະຫັດມື້ນີ້ ເພື່ອຊອກຫາ ພວກທີ່ຍັງ ຫລົບລີ້ຢູ່ ໃນຕົ້ນອາທິດນີ້ທະຫານໄນຈີເຣັຽ ໄດ້ໂຈມຕີ ສຳນັກງານໃຫຍ່ ຂອງກຸ່ມຫົວຮຸນແຮງຊຶ່ງໃນບໍຣິເວນດັ່ງກ່າວ ມີໂບດສາສນາອິສລາມ ຮວມຢູ່ນຳ ແລະໄດ້ທຳລາຍບ້ານພັກຂອງນາຍ MOHAMMED YUSUF ຜູ້ນຳຂອງກຸ່ມ ຄວາມຮຸນແຮງ ໄດ້ເລີ້ມຂຶ້ນໃນວັນອາທິດ ຜ່ານມາ ຫລັງຈາກ ໄດ້ມີການຈັບກຸມ ຜູ້ນຳຂອງກຸ່ມ BOKO HARAMຈຳນວນນຶ່ງ ເປັນເວລາ 5 ມື້ມາແລ້ວ ທີ່ພວກມຸສລິມ ຫົວຮຸນແຮງກຸ່ມນີ້ທີ່ສນັບສນູນ ໃຫ້ເຂດພາກເໜືອ ຂອງໄນຈີເຣັຽ ນຳໃຊ້ກົດໝາຍ ທີ່ເຄັ່ງຄັດຂອງສາສນາອິສລາມນັ້ນ ໄດ້ພາກັນ ໂຈມຕີປົດຕຳຣວດ ໂບດສາສນາຄຣິສຕ໌ ແລະໂຮງການຣັຖບານ ເຈົ້າໜ້າທີ່ເກົາຫຼີໃຕ້ ກ່າວວ່າ ເຮືອຫາປາລຳນຶ່ງຂອງເກົາຫລີໃຕ້ ໄດ້ຖືກຈັບ ແລະແກ່ໄປຍັງ ເມືອງທ່າແຫ່ງນຶ່ງ ຂອງເກົາຫລີເໜືອ ເຈົ້າໜ້າທີ່ຄົນນຶ່ງ ຈາກກະ ຊວງປ້ອງກັນປະເທດ ເກົາຫລີໃຕ້ ກ່າວວ່າ ເຮືອຫາປາທີ່ມີຊື່ວ່າ 800 YEONAN ບັງເອີນ ໄດ້ຫລົງແລ່ນ ເຂົ້າໄປໃນເຂດນ່ານນ້ຳຂອງເກົາ ຫລີເໜືອ ປະມານ 11 ຫລັກ ຍ້ອນຣະບົບນຳ ທິດທາງ GPS ໃຊ້ການບໍ່ໄດ້ ເຮືອລຳດັ່ງກ່າວ ແລະລູກເຮືອ 4 ຄົນ ໄດ້ຖືກເຮືອລາຕເວນ ຂອງ ເກົາຫລີເໜືອຈັບແລະຖືກແກ່ໄປຍັງ ເມືອງທ່າ JANGJON ທີ່ຕັ້ງຢູ່ ທາງກ້ຳຕາເວັນອອກຂອງເກົາຫລີເໜືອ ໂຄສົກຄົນນຶ່ງ ຂອງກະຊວງ ທ້ອນໂຮມຊາດ ເກົາຫລີໃຕ້ ກ່າວວ່າຕົນໄດ້ສົ່ງຂ່າວ ໄປຍັງ ເຈົ້າໜ້າທີ່ເດີນເຮືອ ຂອງເກົາຫລີເໜືອ ໃຫ້ປ່ອຍເຮືອລຳດັ່ງກ່າວ ໃນທັນທີ ໂດຍເຫັນແກ່ ເຫດຜົນທາງດ້ານ ມະນຸສທັມ ໂຄສົກເວົ້າວ່າເຈົ້າໜ້າທີ່ ເກົາຫລີເໜືອ ໄດ້ຕອບ ຄຳຮ້ອງຂໍມາແລ້ວ ໂດຍເວົ້າວ່າ ຕົນຈະກວດສອບເບິ່ງກໍລະນີດັ່ງກ່າວ ເຈົ້າໜ້າທີ່ຈີນ ໄດ້ເປີດເຜີຍ ລາຍຊື່ ຜູ້ຕ້ອງສົງສັຍ 15 ຄົນທີ່ທາງການຈີນ ຕ້ອງການໂຕ ທີ່ສຸດວ່າ ມີການພົວພັນກັບ ການກໍ່ຄວາມຮຸນແຮງທາງດ້ານຊົນຊາດຊົນເຜົ່າ ທີ່ແຂວງຊິນຈຽງ ໃນພາກຕາເວັນຕົກ ສຽງເໜືອ ຂອງຈີນໃນເດືອນນີ້ ລາຍຊື່ຂອງຜູ້ຕ້ອງສົງສັຍ ທັງ 15 ໄດ້ມີການ ເປີດເຜີຍໃຫ້ຊາບໂດຍເຈົ້າ ໜ້າທີ່ຕຳຣວດ ທີ່ເມືອງ URUMQI ບ່ອນທີ່ໄດ້ ເກີດ ການຈະລາຈົນ ອົງການຂ່າວ ຊິນຫວາ ຂອງທາງການຈີນ ລາຍງານວ່າ ເຈົ້າໜ້າທີ່ ໃຫ້ຄຳໝັ້ນສັນຍາວ່າຈະປະຕິບັດຕໍ່ຜູ້ຕ້ອງ ສົງສັຍ ດ້ວຍການຜ່ອນຜັນ ຖ້າພວກກ່ຽວ ຫາກຍອມຈຳນົນແຕ່ພວກທີ່ ປະຕິເສດ ຈະປະເຊີນ ກັບການລົງໂທດ ຢ່າງໜັກ ມີຫລາຍກວ່າ 1600 ຄົນໄດ້ຖືກຈັບ ຍ້ອນພົວພັນນຳ ຄວາມຮຸນແຮງ ທີ່ວ່ານີ້ ຣັຖບານຈີນ ກ່າວວ່າມີຜູ້ເສັຽຊີວິດ ຢ່າງນ້ອຍ 197 ຄົນ ໃນການປະທະກັນ ລະຫວ່າງ ຊາວມຸສລິມວີເກີ້ຊຶ່ງເປັນຊົນກຸ່ມນ້ອຍ ໃນແຂວງຊິນຈຽງ ແລະຊາວຮັນ ຊຶ່ງເປັນຄົນກຸ່ມໃຫຍ່ ຂອງຈີນ ການປະທະກັນ ໄດ້ເກີດຂຶ້ນ ຍ້ອນມີຂ່າວລື ທີ່ວ່າ ພວກຄົນງານ ຊາວວີເກີ້ໄດ້ຂົ່ມຂືນ ຜູ້ສາວຈີນ 2 ຄົນ ທີ່ໂຮງງານ ເຮັດເຄື່ອງຫຼິ້ນແຫ່ງນຶ່ງທີ່ແຂວງກວາງຕຸ້ງ ໜັງສືພິມຈີນສະບັບນຶ່ງລາຍ ງານວ່າ ມີຄົນ ໄປຮີດລູກອອກຢ່າງນ້ອຍ 13 ລ້ານຄົນ ໃນທົ່ວປະເທດຈີນ ໃນແຕ່ລະປີ ຊຶ່ງ ຈຳນວນຫຼາຍໃນນັ້ນແມ່ນເປັນພວກແມ່ຍິງທີ່ ຍັງໂສດ ທີ່ມີຄວາມຮູ້ ພຽງເລັກນ້ອຍ ກ່ຽວກັບການຄຸມກຳເນີດ ໜັງສືພິມ CHINA DAILY ຂອງທາງການຈີນ ລາຍງານວ່າເກືອບເຄິ່ງນຶ່ງ ຂອງພວກແມ່ຍິງ ທີ່ພາກັນ ໄປຮີດລູກອອກນັ້ນ ບໍ່ໄດ້ໃຊ້ການຄຸມກຳເນີດ ໃດໆເລີຍ ແລະວ່າ ປະມານ 62% ຂອງພວກແມ່ຍິງ ທີ່ໄປຮີດລູກ ນັ້ນແມ່ນຍັງເປັນໂສດ ແລະມີອາຍຸ ໃນລະຫວ່າງ 20 ຫາ 29 ປີ ເຈົ້າໜ້າທີ່ຄົນນຶ່ງຈາກຄະນະກັມມະການ ປະຊາກອນ ແລະວາງແຜນ ຄອບຄົວແຫ່ງຊາດ ຂອງຈີນກ່າວວ່າ ຄົນໃນຮຸ່ນປັດຈຸບັນນີ້ ມີຄວາມກະຕືລືລົ້ນ ທີ່ຈະມີເພດສັມພັນ ແຕ່ທ່ານເວົ້າວ່າພວກເຂົາ ເຈົ້າມີເພດສັມພັນ ກ່ອນທີ່ຈະ ມີຄວາມເຂົ້າໃຈ ຫລືມີທັສນະຄະຕິທີ່ຖືກຕ້ອງ ກ່ຽວກັບເຣື່ອງນີ້ ພວກນັກວິທຍາ ສາດ ກ່ຽວກັບເຣື່ອງສັດປ່າໄດ້ຄົ້ນພົບນົກ ຮ້ອງເພງ ທີ່ຫາຍາກ ຊະນິດນຶ່ງ ໃນເຂດ ພູຜາປ່າດົງ ທາງພາກກາງ ຂອງລາວ ຄະນະພວກນັກຊ່ຽວຊານຈາກມະຫາວິທ ຍາລັຍ MELBOURNE ປະເທດອອສ ເຕຣເລັຽ ແລະສະມາຄົມພິທັກສັດປ່າ WCS ເອີ້ນນົກ ທີ່ຫາກໍຄົ້ນພົບນີ້ວ່າ ນົກຮ້ອງເພງຫົວລ້ານ ຍ້ອນວ່າຫົວ ຂອງມັນບໍ່ມີຂົນ ພວກນັກວິທຍາສາດ ເວົ້າວ່າ ນີ້ແມ່ນການຄົ້ນພົບນົກຮ້ອງເພງ ເທື່ອໃໝ່ ໃນເອເຊັຽ ແລະເປັນຄັ້ງທຳອິດ ໃນໄລຍະ 100 ປີກວ່າໆ ບ່ອນຢູ່ອາສັຍ ຕາມທັມມະຊາດ ຂອງນົກຊນິດນີ້ ແມ່ນຢູ່ໃນເຂດ ພູຜາປ່າດົງກັນດານຂອງລາວ ບ່ອນທີ່ຜູ້ຄົນ ເຂົ້າເຖິງຍາກ ແລະບໍ່ສາມາດ ອາສັຍຢູ່ໄດ້ຊື່ງເປັນເຫດຜົນທີ່ວ່າ ເປັນຫຍັງ ຈື່ງໃຊ້ເວລາດົນນານໃນການຄົ້ນພົບ ນົກທີ່ວ່ານີ້ ນອກຈາກຫົວ ບໍ່ມີຂົນແລ້ວ ນົກຮ້ອງເພງທີ່ຄົ້ນພົບນີ້ ຍັງມີໜ້າເປັນສີບົວ ຫລືສີກຸຫລາບ ແລະມີສຽງຮ້ອງ ບໍ່ຄືໝູ່ທີ່ເປັນສັນຍາລັກສະເພາະ ຫລືເອກກະລັກຂອງມັນ ແລະມີຊນິດດຽວທໍ່ນີ້ຢູ່ໃນເຂດເອເຊັຽ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ